钦定古今图书集成/明伦汇编/氏族典/第214卷 > 何瓒
## 钦定古今图书集成/明伦汇编/氏族典/第214卷 > 何瓒

按《五代史何瓒传》：“瓒，闽人也。唐末举进士及第。庄宗
为太原节度使，辟为判官。庄宗每出征伐，留张承业
守太原。承业卒，瓒代知留守事。瓒为人明敏，通于吏
事，外若疏简，而内颇周密。庄宗建大号于邺都，拜瓒
谏议大夫。瓒虑庄宗事不成，求留守北京。瓒与明宗
有旧，明宗即位，召还，以为西川节度副使。时孟知祥”
已有二志，方以副使赵季良为心腹，闻瓒代之，亟奏
留季良，遂改瓒行军司马。初，知祥在北京，为马步军
都虞候，而瓒留守太原。知祥以军礼事瓒，瓒常绳以
法。及知祥反，罢瓒司马，置之私第，瓒饮恨而卒。